Lene Espersen (KF), 2007-05-02:
Dette lovforslag fremsat af medlemmer af Dansk Folkeparti går ud på at ændre straffeloven og varemærkeloven med henblik på at skærpe straffen for varemærkekrænkelser.
Efter straffelovens § 299 b straffes med fængsel indtil 6 år den, der gør sig skyldig i ophavsretskrænkelser af særlig grov karakter, jf. ophavsretslovens § 76, stk. 2, eller ulovlig import af særlig grov karakter, jf. ophavsretslovens § 77, stk. 2.
Forslagsstillerne foreslår for det første, at straffelovens § 299 b ændres, således at varemærkekrænkelser af særlig grov karakter efter varemærkelovens § 42, stk. 1, bliver omfattet af bestemmelsen på lige fod med ophavsretskrænkelser af særlig grov karakter.
For det andet foreslås en ændring af varemærkelovens § 42, stk. 1, således at strafferammen for varemærkekrænkelser efter denne bestemmelse hæves fra fængsel indtil 1 år til fængsel indtil 1 år og 6 måneder. Dette svarer til strafferammen for krænkelser af ophavsretsretten i ophavsretsloven.
Regeringen er helt enig i, at der kan være behov for at se på, om den gældende lovgivning indeholder en tilstrækkelig beskyttelse mod bl.a. varemærkeretlige krænkelser.
På den baggrund har økonomi- og erhvervsministeren i januar 2007 nedsat en arbejdsgruppe, der skal se på, hvordan indsatsen mod piratkopiering og varemærkeforfalskning kan styrkes.
Arbejdsgruppen er for tiden i gang med at undersøge omfanget af piratkopiering samt konsekvenserne heraf.
Bl.a. vil arbejdsgruppen vurdere, om strafferammerne for overtrædelse af bestemmelserne i de enkelte love, herunder varemærkeloven, skal hæves til niveauet for overtrædelser af ophavsretsloven.
Det vil i arbejdsgruppen også blive vurderet, om der bør indføres offentlig påtale i videre omfang, således at politiet får beføjelser til selv at vurdere, hvilke sager der bør retsforfølges.
I arbejdsgruppens arbejde indgår ligeledes en vurdering af, om mulighederne for indgriben og bevissikring i forbindelse med håndhævelse kan styrkes yderligere.
Desuden vil arbejdsgruppen vurdere, om samarbejdet mellem de relevante myndigheder på området kan optimeres.
Endelig undersøger arbejdsgruppen, hvilken indflydelse forbrugernes og virksomhedernes adfærd har på kopikriminalitet.
Arbejdsgruppen overvejer i den forbindelse, om der bør iværksættes holdningskampagner i forhold til forbrugerne og virksomhederne.
Arbejdsgruppen inddrager i sine undersøgelser andre relevante myndigheder samt relevante organisatio ner.
Arbejdsgruppen inddrager endvidere erfaringer fra relevante sammenlignelige lande.
Arbejdsgruppens samlede pakke med initiativer til, hvordan man kan styrke indsatsen mod piratkopiering, forventes at foreligge i efteråret 2007.
Som det fremgår, er regeringen fuldt ud opmærksom på, at der kan være et behov for at styrke indsatsen mod varemærkekrænkelser og piratkopiering, og det er også baggrunden for, at man har nedsat den omtalte arbejdsgruppe.
Arbejdsgruppen forventes som nævnt at komme med forslag til en række initiativer med henblik på at reducere omfanget af denne type krænkelser, og efter regeringens opfattelse bør man afvente resultaterne af arbejdsgruppens overvejelser, før der tages stilling til, hvilke initiativer, herunder lovgivningsmæssige, der skal tages på området.
På den baggrund kan regeringen ikke støtte lovforslaget.
Jo, jeg tror, hr. Karsten Nonbos forsøg minder meget om nogle af de forsøg, jeg har gjort, og min pointe er sådan set bare, at jeg ikke synes, at det, der skal skille os ad, er, at vi her begynder at diskutere, hvad der står i lovforslaget, og hvad der er præmisserne.
Altså, arbejdsgruppens rapport er offentligt tilgængelig, og i den står der det, jeg siger her.
Og jeg synes da, det er fuldstændig politisk legitimt.
Det her er en sag, der optager pressen; der er nogle partier, der vil mere end regeringen.
Jamen det har vi så haft en god meningsudveksling om, men jeg synes bare ikke, der er nogen grund til, at vi taler os mere væk fra hinanden.
Hermed sluttede forhandlingen, og lovforslaget overgik derefter til anden behandling.
Afstemning